二妙堂望九十九峰雪
作者：周紫芝
朝代：宋

paragraphs: 北風卷地天漫漫，長空下舞十翔鸞。
天公吹絮作飛雪，大匠琢玉成群山。
群山南來西北折，走如連環斷如玦。
接天朝同一色雲，映水夜伴中宵月。
誰知三千大千界，有此九十九峰雪。
人間未見固難名，天上有之那可說。
老夫才盡晚益繆，筆力應無此雄傑。
徐煕著色豈可畫，大年小景不足悅。
誰當貌此一段奇，留與高堂洗炎熱。